《舒布图铠巴图鲁奇彻布歌》
清代·弘历

千人万人敌昔有，亦惟能将资众力。一人奋勇敌二千，昔未前众今始出。

其人曰惟奇彻布，向为侍卫备宿直。去岁从军监包沁，包沁之人乃通贼。

来围其帐欲肆害，奇彻布曾无惧色。徐腰櫜鞬手弓箭，出帐跨马声霹雳。

蚁聚叫欢群近前，应弦馥倒贼辟易。辟易复前恃其众，长枪火铳竞相逼。

奇彻布且战且走，得一柳林为障翼。贼人围之凡数重，恐自伤无施铳隙。

持枪人亦弗敢进，进被箭死尸横骼。二千人各二十心，一人气夺二千魄。

侵寻天暮众西奔，奇彻布归奏殊绩。赐金赐爵酬勤劳，复请从师肯宴息。

舒布图铠巴图鲁，神勇之名汝应得。荆轲孟贲匹夫豪，日月爝火光应熄。

我歌嘉尔岂徒然，勖我八旗永为式。